  Виталий Пронин Кунгож сьӧрын солы вазё «Мистер Войлок» шуыса. Асьме дорын та воргорон тодмо Александр Пилин нимтулын.Ижысь механикая институтын дышетскыкуз, Александр пыӵал тӥрлыклы синмаськемын вал. Наукая кандидат ужзэ баллистикаен но ыбылӥсь-конэн герӟаз. 30-лэсь уно изобретениосыз кылдӥзы. Но берло 20 арзэ пумтэм синмаськемын гынлы. Табере со ужа Удмурт кун университетысь Искусствоосъя но дизайнъя институтын. 10 арлэсь кема котыръя дуннеез - ыж гонэз посыны мылкыд карись студентъёсыз уло Америкаын, Европаын, Австралиын, Выль Зеландиын.Александр Пилинлэсь ужъёссэ возьматъяло Москваысь но кунгож сьӧрысь адӟытонъёсын. Нош ачиз суредась но дизайнер выжы лэзьыны выре вашкала купеч коркан - Пичи Пурга ёросысь Брангуртын.- Малы одно Брангуртэз бырйиды?- Мон котыр ласянь чакласьки. Но нырысь ик малпанэ вал, кызьы гуртын улӥсь адямиез узыргес карыны. Мар со понна кулэ? Гуртысь калыклэн вань музъемез, аслаз поттэм сиён-юонэз. Сӥль, йӧл, вӧй, чечы, пу, ыж гон, веник, кыед - ваньмыз вань. Ӧвӧл огез гинэ - нуналмысь басьтӥсез но вуз карон интыез. Мынам ужпуме - татчы кысконо огшоры туристэз, басьяськисез. Брангуртын луысал радъяны культурая центр. Татын улэ тодмо суредась но кибашлы Зоя Лебедева, тапалан ик вордскемын мукетыз суредась - Николай Быков. 4 ар талэсь азьло ик гуртын омырез мукет вал: Брангурт песянайёслэн фольклор коллективзы котырын бергасьёс трос луизы.Брангурт вашкала дыръёсы но вуз карон ин-ты вылэм. Интыез туж тупась - соин базар гинэ радъяны кылиз на. Усто луысал, кивалтӥсьёс сюрес дуре пуктысалзы ке кыӵе ке пичи павильонъёс. Кошкись машинаос дугдысалзы, адямиос быгатысалзы татын лэсьтэм вузэз басьтыны.- Удмуртъёс пӧлысь куд-огез гинэ пайдаё вуз карыны пӧрмытэ. Учёнойёс но кемалась пусйизы ни, удмуртъёслэн сыӵе быгатонлыксы ӧвӧлгес шуыса.- Туннэ солы нимысьтыз дышетскыны луэ. Гуртоос уг быгато асьсэлэсь поттэм вуззэс пайдаен вузаны. Вань-а адӟемды Иже йӧлзэс нуллӥсь кышноослэсь визиткаоссэс? Уд но пумиталэ. Нош вуз каронын сотэк уг луы. Эскере ай, йӧл басьтӥсьёслы телефондэс сётыса. Но берло дыре куд-огез кенакъёс йӧлзэс Брангуртысь шуыса вузало. Юалэ ай прописказэ - вуз карисьмы, оло, Брангуртэ ӧз но вуылы. Но  рынок кивалтэ - уго брендовой продукция котьку но калыклы кулэгес луэ. Тани артэ вузалозы Июльское гуртысь йӧл но Брангуртысь йӧл. Кудӥз ческытгес? Басьтӥсьёсты кыскоз Брангуртысез.- Ыж гонэз посон котьку но кырсь, секыт ужен лыдъяськиз. Кулэ каро-а адямиос таӵе арбериостэс? Гын сапегъёс сяна, тӥ шляпаос но, шальёс но дасяськоды.- Франциысь тодмое гын сапеглэсь кулэ луэмзэ вала, Россие вуыкуз гинэ. Сапегез, пе, капчи кутчаны но бызьыса сьӧросэ потыны. Мынам гынлы мукет кулэяськон пыртэме потэ. Адямиос гын сапеген калыко интыосы потыны мед дышозы. Кин улонын ассэ йӧно шӧдэ, солы мудрон сапег кулэ тузӥ машинаысьтыз пыдзэ поттон понна гинэ но.Малпасько, калыке пыӵалозы «буранки» сапегъёсы. Таизлэн нырыз но пыдтышъёсыз куэн кыскыса лэсьтэмын. Озьыен, кемагес чидалозы.Нош ыж гонэн ужанэз ноку секыт шуыса уг лыдъяськы. Та мынам яратоно удысэ. Басьтӥсько огшоры ыж гонэз, кыӵе ке ӟеч выжыысь ыжъёслэсь гонзэс уг утчаськы.- Кин нуллэ мудрон гын сапегъёстэс? Соослы дун кӧня пуктӥськоды?- Тодӥсько: мынам лэсьтэм пыдкутчанэ вань Владимир Жириновскийлэн, Михаил Жванецкийлэн, Герман Грефлэн, Евгений Чичваркинлэн, мукетъёсызлэн. Куд-огзэ кузьмасько асьме шаерысь эшъёсылы - суредасьёслы. Тол вылтӥ гын сапегъёсме кулэ каро Ижысь тузӥ бутикъёсын - татын  одӥг парзэ ог 20 сюрс манетэн дунъяло. Гын сапег кузьманы дасяськисько Президентлы Владимир Путинлы - Брангуртысь песянайёс доры вуиз ке, кузьымтэк уз кошкы.Алёна Ионина.Изъянтӥсь кибыез сюдоноГын арбериосты кей сиемлэсь утён понна кузё кышноос мар но уг малпало: нафталин, кузялпот куаръёс, шпал юдэсъёс.Александр Пилин ӵектэ изъянтӥсь нымы-кибыез кӧттырмоназ... сюдыны. Гын арбериосты нимаз возёно. Нош кейлы сиыны кельтоно миськымтэ ыж гон, со кыед, пӧсям зын мед луоз - таӵеез уката усто. Соку кей ӟеч арбериосты уз изъянты. Сётэ улыны соослы, кин люкетэ тӥледлы, шуэ Александр Пилин. Теги: АлександрПилин Брангурт гын  